代魏丞相爲錢參政壽
作者：樓鑰
朝代：宋

paragraphs: 天台傑立滄海東，古今名士長相從。
神遊八極司馬子，擲金作賦孫興公。
松窗先生千載士，文價道骨相與同。
芙蓉爲裳蘭爲佩，一笑坐斷千山峰。
向來羽扇揮羣雄，貔貅給使如奴僮。
淮南草木識姓字，烽燧一掃邊庭空。
勳名巍峨謝不有，天子神聖非臣功。
黄扉安坐斷國論，精神自折千里衝。
東山之志意不改，歸來碧落稱僊翁。
調元老手自燮理，鬖鬖綠髮雙方瞳。
蒼生顒望謝公起，中興事業須宗工。
新冬五日記穀旦，霜餘和氣回春風。
門牆老生繫郡紱，欲借壽斚斟吳松。
祝公壽考與家世，山河带礪俱無窮。